**Referat fra styremøte 10.03.2021**

Sted: Teams kl. 18.00-19.30

Deltakere: Jostein Wie, Bjørn Rønning, Anne-Marit Almås Marken, Lill Tove S. Brattbakk, Mona Berling, Hans Gerhard Brasøy og Joakim Haugen Finsås.

**Orienteringssak – Status i hovedlag og undergrupper**

Hovedlaget: Lav aktivitet i hovedlaget. Mye grunnet at storhall er ressurskrevende. Søknad om aktivitetsmidler er sendt. Klubbhuset har fått økt utleie på dagtid, som er positivt for inntektene til klubben. Det skal investeres i diverse materiell for å få enda et møterom som kan brukes. Økonomien er god, og midler fordeles til undergruppene fortløpende.

MIL Friidrett: Gjennomført årsmøte. Aktivitet starter ikke opp før til våren. Opprettet løpegruppe for voksne.

MIL Ski: Gjennomfører aktiviteter til tross for strenge restriksjoner. Umotiverende over tid at de fleste renn er avlyst. Håper på at KM blir arrangert. Årsmøte er gjennomført.

MIL Fotball: Store usikkerhetsmomentet er om Kippermocupen gjennomføres eller ikke. Aktiviteten gjennomføres for alle under 20 år. Også umotiverende at man ikke har noe å se frem til, da det enda er usikkert om hvordan sesongen 2021 gjennomføres. Daglig Leder Håkon Stenersen har fått ny jobb, og slutter i MIL Fotball fra 1.april. Ny daglig leder er Markus Brandth, en kjent skikkelse i MIL. Det gjøres samtidig noe omstrukturering ift. arbeidsoppgaver mellom ny daglig leder og resterende ansatte i MIL Fotball. Gjennomføres årsmøte 17.03.

MIL Turn: Har også opplevd frafall etter koronaen. Utøverne har lite å se frem til da det ikke arrangeres turnstevner. Håper på en bedring til neste sesong, og at det ved oppstart til høsten kan gjennomføres normal aktivitet. Årsmøte er gjennomført.

Oppsummert er tilbakemeldingene fra undergruppene at den lange perioden med restriksjoner og begrensninger på aktiviteten går utover motivasjonen til alle involverte i den daglige aktiviteten. Til tross for dette jobbes det godt og man gjør så godt man kan i alle ledd.

**Æresmedlemmer, fortjenestemedaljer og hederstegn**

Leder i klubben har prøvd å finne retningslinjer for de ulike statuettene i klubben, uten å lykkes. Det er tidligere nevnt i styret at klubben her bør ta tak og utarbeide nye statuetter.

På årsmøtet i 2020 ble det gitt æresmedlemskap til to personer. Før det ble siste æresmedlem tatt opp i 2015, siste fortjenestemedalje i 2006 og hederstegn i 2010. Leders vurdering er at klubben her bør få på plass nye rutiner for utdeling av heder og ære, og at det her er behov for å gi flere utmerkelser.

Det foreslås derfor at det på årsmøtet i 2021 vedtas nye retningslinjer, samt at det opprettes en komitè som kan behandle utmerkelsene. I andre klubber består komiteen av æresmedlemmer.

Det foreslås at Mosjøen IL oppretter komite bestående av tre æresmedlemmer, helst fra de ulike undergruppene.

*Vedtak: Det foreslås at det opprettes komite for erkjennelighet. Forslag til representanter sendes til leder fortløpende. Undergruppene sjekker også om det finnes grunnlagsdata internt som kan benyttes.*

**Orienteringssak - Politiattest**

Hans Gerhard Brasøy har tatt på seg rollen som politiattestansvarlig i klubben. Ansvaret ligger på hovedlaget, men rutinene for innhenting og oversikt bør ligge i undergruppene, og SKAL følges opp kontinuerlig.

Hans Gerhard innhenter oversikt fra alle undergruppene.

**Orienteringssak - Storhall prosjektet**

Leder orienterte om forprosjektet som er gjennomført i samarbeid med 17 idrettslag. Mosjøen IL har vært prosjekteier, og budsjettet har holdt. Forprosjektet og jobben med å realisere storhall fortsetter. Styret er godt representert i dette arbeidet.

**Arkiv**

Mosjøen IL har lagret sitt eget arkiv i kjelleren på klubbhuset. Det er innhentet pristilbud på å få lagret dette på et mer egnet sted.

*Vedtak: Styret vedtar at det må gjøres noe med arkivet og lagring. Mosjøen IL har en lang og viktig historie som vi er forpliktet til å ta vare på. Det sjekkes samtidig opp løsninger for skytjenester for å lagre deler av historikken og historien.*

**Eventuelt**

Ingen saker på eventuelt.

**Årsmøtet 2021:**

Arbeidsoppgaver ifm. årsmøtet er delegert. Undergruppene sender årsmeldinger til leder fortløpende, samtidig som det sendes oversikt over antall medlemmer.

Årsberetning utarbeides av Leder i samarbeid med kasserer og klubbhusansvarlig.

Vedtak: Årsmøtet gjennomføres 7.april 2020 kl 18.00. Innkalling sendes ut.

Styrereferat utarbeidet av:

Leder, Joakim Haugen Finsås